Nuwe gratis BBK Vivo Y79 Dual SIM TD-LTE CN Rekening Bestuurder Programme aflaai
Nuwe gratis Rekening Bestuurder Programme vir BBK Vivo Y79 Dual SIM TD-LTE CN Verslawings – Baptistekerk Kemptonpark
Verlede Saterdag (14 Maart 2015) het Suid-Afrikaanse atleet, Tiaan Jacobs, buite die Herman Immelman stadion in Germiston opgewarm. Hy is deur 3 mans ontvoer en kort na 23:00 in ‘n park naby die stadion afgelaai. Hy het veilig by sy ouers uitgekom. Dit kon erger gewees het. Vandag noem mense dit dit ‘human trafficking’. Die meer bekende naam is slawerny. Israel was vir 430 jaar slawe in Egipte. Dié slawerny vind sy Nuwe Testament eweknie in mense se slawerny aan Satan en sonde. Maar God kan slawe in die ergste omstandighede bevry. Eksodus 12:29-42 illustreer dit.
Vry deur sy oordeel (v.29-32)
Die Afrikaanse spreekwoord sê: ‘Die een se dood is die ander se brood’. Dit beteken eenvoudig dat een persoon voordeel trek uit ‘n ander se skade. In ‘n groot hael storm ly motoreienaars ernstige skade. Maar jóú skade beteken vir die glasplekke en paneelkloppers groot wins. Net so was die dood van Egipte se eersgeborenes die Israeliete se vryheid (v.29-32). In die Nuwe Testament het God sy Eersgeborene laat sterf om ons te red: sy dood is ons brood. Hy self het gesê: “Ek is die lewende brood wat uit die hemel neergedaal het. As iemand van hierdie brood eet, sal hy lewe tot in ewigheid. En die brood wat Ek sal gee, is my vlees wat Ek vir die lewe van die wêreld sal gee.” (Johannes 6:51).
Om middernag het God die Egiptenare getref. Hulle opper-songod, Amon-Ra, kon hulle nie help nie. Al die eersgeborenes in Egipte is dood: van die opvolger tot die troon (Farao se seun, die inkarnasie van die gode Amon-Ra en Osiris), tot die seun van die gevangene, tot die eersgeborenes van die vee (die gode was veronderstel om dié ‘heilige’ vee te beskerm). Hoekom het God net die eersgeborenes getref (v.29)? Die eersgeborenes was verteenwoordigend van die hele bevolking (v.29, 4:22-23, Numeri 8:17).
Farao, sy dienaars, en die hele Egipte het in die nag opgestaan en gehuil (v.30, 11:4-6). In elke huis was daar iemand dood (v.30). Die gode het hulle nie gehoor nie, en kon hulle buitendien nie help nie. Farao het nie weer vir Moses gesien nie (10:28-29), maar het ‘n boodskap gestuur en gesê hulle moes trek om die Here te dien (v.31, 3:19-20). Dié keer het hy ook gesê hulle moet die vee saamvat (v.32, 10:24). Hy was nie bereid om self die Here te aanbid en seën te vra nie, maar het gevra dat Moses hom moes seën (v.32). Dit laat my dink aan ongelowiges wat nie self kerk toe wil gaan nie, maar vir Christene vra om vir hulle te bid.
Vry deur sy belofte (v.33-42)
‘n Week gelede het my vriend en sy gesin by ons huis kom oorslaap, voordat hulle met vakansie is. Hulle moes nege tasse op die kar se dak vasmaak, asook vyf kinders en vier volwassenes gereed kry om 06:00 te ry. Om in ‘n konfooi te ry is nog moeiliker. Hoe moeilik moet dit wees om in ‘n konfooi met 64 ossewaens te trek? Of erger: 3 miljoen mense en ‘n paar miljoen vee wat uit Egipte uittrek (om dit in perspektief te sit: daar trek jaarliks 1.5 miljoen wildebeeste oor die Mararivier in die Serengeti)? God sorg vir sy volk en het hulle volgens sy belofte aan Abraham (Genesis 15:14) veilig uitgelei.
Die Egiptenare was desperaat dat Israel moes trek en het hulle haastig uit die land uitgestuur. Hulle was bang dat die Here hulle almal sou doodmaak. Die Israeliete het nie tyd gehad om te wag dat die deeg moes ruis nie. Daarom het hulle ongesuurde brood gehad vir padkos. Volgens God se opdrag het die volk die Egiptenare gevra vir goud, silwer, en klere (11:2-3). Hulle sou dit later gebruik het vir die tabernakel. God het vir die Israeliete guns gegee in die oë van die Egiptenare (Spreuke 16:7). Volgens die profesie in 3:21-22, het die Israeliete die Egiptenare gestroop.
Die volk het Suid-Oos gereis van Raämses (1:11!) tot by Sukkot. As jy op ‘n kaart kyk sal jy wonder hoekom: Kanaän lê dan Noord-Oos!? God het hulle in dié rigting laat trek, omdat Hy sy mag wou toon by die Rooisee, Farao en die Egiptenare daar wou verdrink, en wou keer dat die Israeliete sou bang word as hulle by die Filistyne se grens kom (13:17-18).
Die mans bo 20 wat saamgetrek het, was 600 000 (Numeri 1:46). As elke man een vrou en een kind gehad, was daar naby 2 miljoen mense. Ek kan jou amper verseker dat elke man nie net één vrou en kind gehad het nie. Daar was seker maklik 3 miljoen of selfs meer mense. Die volk het inderdaad soos die sterre geword (Genesis 15:5). Daar was ook nog ‘n gemengde spul heidene wat saam getrek het (Levitikus 24:10-11, Numeri 11:4). Hulle was seker bang was Here tref hulle, daarom het hulle saamgetrek (9:20-21). Daar was ook baie vee. As elke man net 10 vee gehad het was daar 6 miljoen. Ek reken dat daar seker maklik 10 miljoen of meer vee was. Dié vee was nodig vir die offers wat hulle in die woestyn moes bring.
Hierdie groot trek noem ons die eksodus of die uittog. Soos Moses het Jesus ook ‘n uittog gelei. In Lukas 9:31 het Moses en Elia aan Jesus verskyn en met Hom gepraat oor die uittog wat hy in Jerusalem sou bereik. Die Griekse woord vir uittog is ‘eksodus’. Jesus het meer as net 3 miljoen Jode en heidene uit slawerny bevry, en is besig om hulle na die hemelse Kanaän toe te lei.
Die Israeliete het nie eintlik padkos saamgevat nie (v.39). Die Here het dit so bewerk, omdat Hý vir hulle kos – manna en kwartels – sou voorsien in die woestyn. Die volk was presies vir 430 jaar in Egipte (sien 6:16, 18, 20, 7:7). God het dié 400 jaar (afgerond) aan Abraham voorspel (Genesis 15:13). God het oor sy volk gewaak toe hulle daardie nag uit Egipte getrek het (Psalm 121, 127:1). Deur al hulle geslagte het die Israeliete die aand van hulle uittog as ‘n fees herdenk: die Paasfees.
Watse lesse leer ons uit hierdie verse? Dink reg oor die slawerny van sonde. Is jy ongered? Jy roem daarin dat jy nie soos Christene gebind is aan ‘n stel Bybelse reëls nie: ‘Die Bybel sê seks is vir die huwelik en ons moenie dronk word nie (Hebreërs 13:4, Ef.5:18). Ek is nie so outyds nie. Ek is vry en kan drink soveel ek wil, en slaap met wie ek wil.’ Die feite is dat jy nie vry is nie, maar ‘n slaaf van jou sonde (Johannes 8:34). Seks en drank is jou baas vir wie jy nie kán nee sê nie! Daar is geen hoop solank as wat jy sonde doen en sê jy is vry nie (Johannes 8:33, 9:40, 1 Johannes 1:8, 10). Om te sê jy is vry en kan sondig soos jy wil, is soos om te sê: ‘Ek is vry en kan daarom weer ‘n slaaf word of tronk toe gaan.’ Dit maak nie sin nie. Jy is nie vry om ‘n slaaf te wees nie. Jesus het gekom om ons te bevry van sonde en nie vir sonde nie.
Leef jy in sonde, maar jy sê jy is ‘n Christen? Jy bedrieg jouself en is ongered. Jy is ‘n slaaf. Die Bybel sê: “Weet julle nie dat aan wie julle julself as diensknegte tot beskikking stel om hom gehoorsaam te wees, julle diensknegte is van hom aan wie julle gehoorsaam is nie òf van die sonde tot die dood, òf van die gehoorsaamheid tot geregtigheid?” (Romeine 6:16).
Haat jy jou sonde? Stry en sukkel jy hard daarteen? Moet jouself nie as ‘n slaaf etiketeer nie. Christene wat met seks, drank, of homoseksualiteit versoek word, is nie egbreukers, dronkaards, of homoseksueles nie. Dalk wás hulle dit voor hulle redding, maar hulle is dit nie meer nie (1 Korintiërs 6:9-11). Jy is ‘n vry mens en hoéf nie te sondig nie. Leef vry soos iemand wat saam met Christus gekruisig en opgewek is (Romeine 6:1-14, Galasiërs 5:1, 4:7). As Jesus jou deur sy waarheid vrygemaak het, sal jy waarlik vry wees (Johannes 8:32, 36). Hy het gekom om die werke van die duiwel te verbreek (1 Johannes 3:8). Sekerlik was Hy nie onsuksesvol nie.
God kan ‘n volk bevry wat vir 430 jaar onder die Farao’s se mag was (v.40). Kan Hy dan nie iemand vry maak wat vir jare ‘n seks-, drank-, of dwelmslaaf was nie? Johannes was ‘n vurige man wat seker ook ‘n probleem met woede gehad het. Jesus noem hom en sy broer ‘die seuns van donder’ (Markus 3:17). Hy het mense stilgemaak wat nie deel was van hulle groep nie (Lukas 9:49). Hy wou vuur uit die hemel roep om die Samaritane te verbrand (Lukas 9:54). Maar Jesus het hom verander. Hy het van homself gepraat as die dissipel vir wie Jesus liefgehad het (Johannes 21:20, 24). Dis byna of hy nie kon glo dat Jesus hóm kon liefhê nie. Hy was teer en vol ontferming. Hy het van die gelowiges gepraat as ‘my liewe kinders’. Hy het hulle gedurig aangespoor om mekaar lief te hê (1 Johannes 3:18).
Oorwin jou sonde deur:
Die genade van Jesus in sy kruisdood: “Want die reddende genade van God het aan alle mense verskyn en leer ons om die goddeloosheid en wêreldse begeerlikhede te verloën, ingetoë en regverdig en vroom in die teenwoordige wêreld te lewe” (Titus 2:11-12).
Belydenis en bekering: “die bloed van Jesus Christus, sy Seun, reinig ons van alle sonde… As ons ons sondes bely, Hy is getrou en regverdig om ons die sondes te vergewe en ons van alle ongeregtigheid te reinig.” (1 Johannes 1:7, 9). “Hy wat sy oortredinge bedek, sal nie voorspoedig wees nie; maar hy wat dit bely en laat staan, sal barmhartigheid vind.” (Spreuke 28:13).
Die hulp van die Heilige Gees: “as julle deur die Gees die werke van die liggaam doodmaak, sal julle lewe.” (Romeine 8:13).
God se beloftes: “Terwyl ons dan hierdie beloftes het, geliefdes, laat ons ons van alle besoedeling van die vlees en die gees reinig, en laat ons die heiligmaking in die vrees van God volbring.” (2 Korintiërs 7:1).
Die Bybel: “Ek het u woord in my hart gebêre, dat ek teen U nie sal sondig nie.” (Psalm 119:11).
Hoekom is dit so belangrik dat jy reg moet dink oor die slawerny van sonde? Want die gevolge is ewig. As jy verkeerd dink verloor jy die hemel en is jou lot die hel.
Ek ken ‘n vrou wat verslaaf was aan heroïene. Sy het R1000 per dag spandeer aan dwelms. Sy was ‘n paar keer in die tronk hieroor; een keer vir ’n jaar. Sy was ook in rehabilitasie sentrums. Sy het een keer so ‘n swaar oordosis van heroïene gebruik dat haar vriende gedink het sy is dood. Sy was selfs vir ‘n tyd ‘n prostituut om geld te kry vir dwelm. Haar tande was so erg beskadig dat sy ‘n herkonstruksie moes kry. Sielkundiges het vir haar gesê dat 2.5% van heroïen verslaafdes skoon kom, en dat sy daarvan sal doodgaan.
Op ‘n dag was haar begeerte vir die Bybel oorweldigend – sterker as haar lus vir dwelms. Sy het vir ure gelees as haar ma werk toe gaan. As haar ma daar was het sy skelm gelees. Sy wou nie hê haar Christen-ma moes uitvind sy stel belang in die Bybel nie. Sy het onder diep sonde oortuiging gekom en die Here het haar gered. Sy het nooit weer teruggedraai na die dwelms toe nie. Sy het uit ondervinding geleer dat daar in Jesus vryheid is vir slawe.
On Julie 18, 2013 By baptistekerkkemptonparkIn Verlossing,Verslawings
“4 En Hy moes deur Samaría gaan. 5 Hy kom toe by ‘n stad van Samaría wat Sígar genoem word, naby die stuk grond wat Jakob aan sy seun Josef gegee het. 6 En die fontein van Jakob was daar. Jesus het toe, omdat Hy moeg was van die reis, somaar by die fontein gaan sit. Dit was omtrent die sesde uur. 7 Daar kom ‘n vrou uit Samaría om water te skep. Jesus sê vir haar: Gee vir My water om te drink—8 want sy dissipels het na die stad gegaan om voedsel te koop. 9 En die Samaritaanse vrou sê vir Hom: Hoe is dit dat U wat ‘n Jood is, van my vra om te drink terwyl ek ‘n Samaritaanse vrou is? Want die Jode hou geen gemeenskap met die Samaritane nie. 10 Jesus antwoord en sê vir haar: As jy die gawe van God geken het en geweet het wie Hy is wat vir jou sê: Gee vir My water om te drink, sou jy Hom gevra het en Hy sou vir jou lewende water gegee het. 11 Die vrou sê vir Hom: Here, U het nie eens ‘n skepding nie, en die put is diep; waarvandaan kry U dan die lewende water? 12 U is tog nie groter as ons vader Jakob nie, wat die put aan ons gegee het en self daaruit gedrink het, en sy seuns en sy vee? 13 Jesus antwoord en sê vir haar: Elkeen wat van hierdie water drink, sal weer dors kry; 14 maar elkeen wat drink van die water wat Ek hom sal gee, sal in ewigheid nooit dors kry nie, maar die water wat Ek hom sal gee, sal in hom word ‘n fontein van water wat opspring tot in die ewige lewe. 15 Die vrou sê vir Hom: Here, gee my daardie water, sodat ek nie dors kry en hier hoef te kom skep nie. 16 Jesus sê vir haar: Gaan roep jou man en kom hier. 17 Die vrou antwoord en sê: Ek het nie ‘n man nie. Jesus sê vir haar: Jy het reg gesê: Ek het nie ‘n man nie; 18 want jy het vyf mans gehad; en die een wat jy nou het, is nie jou man nie. Dit het jy met waarheid gesê. 19 Die vrou sê vir Hom: Here, ek sien dat U ‘n profeet is. 20 Ons vaders het op hierdie berg aanbid, en julle sê dat die plek waar ons behoort te aanbid, in Jerusalem is.” (Johannes 4).
Die afspraak (v.4-6)
Die Jode het geglo die Samaritane is onrein. Sommige Jode sou eerder ‘n ompad loop as om deur die Samaritane se streek te reis. Jesus was oppad van Jerusalem in die suide van Israel na Galilea in die noorde (v.3-4, 45). As Hy wou kon Hy die Samaria-streek vermy en kuslangs reis. Maar Hy was haastig en het die kortpad deur Samaria gevat. Daarom sê Johannes Hy moés deur Samaria gaan. Maar daar is ‘n ander rede waarom Hy deur hulle streek moés gaan: Hy het ‘n ‘afspraak’ gehad met ‘n sekere vrou. Hy het beplan om haar te red. Die ontmoeting het plaasgevind buite ‘n dorp met die naam Sigar; naby die stuk grond wat Jakob as geskenk aan sy ‘blou-oog seun’ Josef gegee het (v.5, sien Genesis 48:22, Josua 24:32). Net ‘n vraag voor ek verder gaan: dink jy dis toevallig dat jý hierdie preek lees of hoor? Of moés jy dit lees/hoor, omdat Jesus ‘n afspraak het met jou; omdat Hy beplan om jou te red?
Sigar is omtrent 50 kilometer van Jerusalem af. Daar was geen taxi’s of busse nie. Jy kan jou indink hoe moeg Jesus was, nadat Hy so ver moes stap in die warm woestynson. Hy was moeg en het langs die put gaan sit (v.6). Hy was dors en het gevra vir iets om te drink (v.7). Hy was honger en het sy dissipels dorp toe gestuur om kos te koop (v.8). Al hierdie dinge bewys vir ons dat, alhoewel Jesus volkome God is, Hy ook volkome mens was. Johannes sê dat dit die sesde uur was (v.6). Die Romeine tel van 12 uur die middag of aand af. Indien Johannes dié tydsindeling volg, beteken dit dat dit omtrent 18:00 was – die gewone tyd wat vroue water sou kom skep (Genesis 24:11). Maar die Jode tel van 6 uur in die oggend of aand af. Indien Johannes die Joodse tydsindeling gebruik het, was dit nou 12 uur in die middag. Dan het hierdie vrou op ‘n ongewone tyd kom water skep. As gevolg van haar sondige leefstyl was sy ‘n uitgeworpene in die samelewing. Maar al verwerp almal jou as die slegste sondaar – by Jesus is daar hoop.
Die aanbod (v.7-15)
Jesus was dors. Hoekom het Hy nie sy dissipels vir water gevra nie: dit was mos algemeen vir dissipels om hulle leermeester te bedien? Hoekom het Hy nie ook vir die vrou kos gevra nie? Die antwoord op beide vrae is in v.8: “want sy dissipels het na die stad gegaan om voedsel te koop.” Daarom het Jesus die vrou gevra vir water (v.7). Maar daar was nog ‘n rede hoekom hy vir haár gevra het: Hy wou ‘n gesprek aanknoop om die evangelie met haar te deel (‘n goeie evangelisasie-wenk).
Die vrou was verbaas dat ‘n Joodse man met haar, ‘n slegte Samaritaanse vrou, sou praat. In die eerste plek het mans nie in die openbaar met vroue gepraat nie (v.27), en in die tweede plek sou Jode en Samaritane nie eers dieselfde eetgerei en kruike gebruik het nie (v.9). Die Jode het die Samaritane gehaat. As ‘n Jood jou wou slegsê sou hy jou ‘n ‘Samaritaan’ noem (8:48). En as ‘n Samaritaan geweet het jy het simpatie met die Jode, sou hy jou ignoreer (Lukas 9:53). Die Samaritane was volbloed Jode wat as slawe weggevoer is Assirië toe. Die paar wat in Samaria agtergebly het, het uiteindelik met Assiriërs en ander volke ondertrou en is uitgebaster, sodat hulle nie meer suiwer Jode was nie (sien 2 Konings 17). Maar Jesus het hierdie tradisie geïgnoreer, want Hy het gekom om mense van alle nasies, sosiale klasse, en morele agtergronde te red. In Johannes 3 deel Hy die evangelie met ‘n morele Joodse man, en in Johannes 4 met ‘n immorele Samaritaanse vrou. Johannes 4 is onder andere in die Bybel, om te wys hoe Jesus die plek van die vrou in die samelewing kom herstel het.
Jesus het vir die vrou gesê dat sy Hóm vir water sou vra as sy regtig geweet het dat Hy lewende water kon gee (die gawe van die ewige lewe en die Heilige Gees): “Jesus antwoord en sê vir haar: As jy die gawe van God geken het en geweet het wie Hy is wat vir jou sê: Gee vir My water om te drink, sou jy Hom gevra het en Hy sou vir jou lewende water gegee het.” (v.10). Sien jy dit? As sy gevra het, sou Jesus dit vir haar gegee het. Dit is die evangelie: God gee die ewige lewe gratis as jy jou dors erken (sonde oortuiging), jou gekraakte waterbak los (bekering), en vra vir die lewende water (geloof).
Maar die vrou was blind vir geestelike dinge. Sy het nie verstaan wat Jesus sê nie. Haar antwoord wys dit: “Die vrou sê vir Hom: Here, U het nie eens ‘n skepding [‘n emmer aan ‘n tou] nie, en die put is diep [omtrent 40 meter – dit bestaan vandag nog]; waarvandaan kry U dan die lewende water?” (v.11). Ai, die blinde hart van die sondaar. Toe Jesus vir Nikodemus sê hy moet weergebore word, was sy reaksie: “Hoe kan ‘n mens as hy oud is, gebore word? Hy kan tog nie ‘n tweede keer in die skoot van sy moeder ingaan en gebore word nie?” (3:4). In Johannes 6 het Jesus gepraat van brood wat jou vir ewig kan versadig. Die Jode se reaksie was: “Here, gee ons altyd hierdie brood.” (6:34). Ongelowiges verstaan nie geestelike dinge nie: “Maar die natuurlike mens neem die dinge van die Gees van God nie aan nie; want dit is vir hom dwaasheid, en hy kan dit nie verstaan nie, omdat dit geestelik beoordeel word.” (1 Korintiërs 2:14).
Die vrou was teen dié tyd ‘n bietjie opgewerk: “Dink Jesus Hy is groter as Jakob? Hy kan miskien lewende water gee, maar Jakob het die put gegee waaruit die water kom (v.12).” Natuurlik is Jesus groter as Jakob. Jakob moes elke dag water gaan skep – die vrou ook. En indien iemand nie water drink nie sal hy doodgaan. Die persoon wat nie van Jesus se water kry nie sal geestelik sterf, maar die een wat daarvan drink sal nie weer dors word soos mense wat van Jakob se put gedrink het nie. Inteendeel, die bron en fontein van lewende water sou binne-in die persoon wees (v.13-14). Anders gestel:
“Hy wat in die Seun glo, het die ewige lewe” (3:36).
“En Jesus sê vir hulle: Ek is die brood van die lewe; wie na My toe kom, sal nooit honger kry nie; en wie in My glo, sal nooit dors kry nie.” (6:35).
“En op die laaste dag, die groot dag van die fees, het Jesus gestaan en uitgeroep en gesê: As iemand dors het, laat hom na My toe kom en drink! Hy wat in My glo, soos die Skrif sê: strome van lewende water sal uit sy binneste vloei. En dit het Hy gesê van die Gees wat dié sou ontvang wat in Hom glo; want die Heilige Gees was daar nog nie, omdat Jesus nog nie verheerlik was nie.” (7:37-39).
“Die dief kom net om te steel en te slag en te verwoes. Ek het gekom, dat hulle lewe en oorvloed kan hê.” (10:10).
“En dit is die ewige lewe, dat hulle U ken, die enige waaragtige God, en Jesus Christus wat U gestuur het.” (17:3).
“En julle sal water skep met vreugde uit die fonteine van heil.” (Isaiah 12:3).
Enigiemand wat hierdie fontein van lewende water (Jesus en sy evangelie) verruil vir die vuil waterbakke van seks, dwelms, drank, of enigiets anders, is ’n dwaas. In Jeremia 2:13 sê die Here: “Want my volk het twee verkeerde dinge gedoen: My, die fontein van lewende water, het hulle verlaat om vir hulle reënbakke uit te kap, gebarste reënbakke wat geen water hou nie.”
Leer nog ’n les uit die vrou se reaksie in v.12: solank as wat jy dink jou godsdienstige erfenis (Jakob, in haar geval) is groter as Jesus, kan daar geen verlossing wees nie. Jou eie ‘waterput’ van seks, dwelms, drank, godsdiens of watookal, is onvoldoende. Jesus alleen kan jou dors les en die leemte in jou siel versadig. Pasop dat jy nie soos die vrou is nie: “Die vrou sê vir Hom: Here, gee my daardie water, sodat ek nie dors kry en hier hoef te kom skep nie.” (v.15). Sy wou die voordele hê wat Jesus kon gee. Sy wou die lewende water hê om die ongerief van 800 meter se stap elke dag, te vermy. Party mense soek so ‘n evangelie: “As jy Jesus dien sal jy ryk, gesond, en voorspoedig wees” (die vals ‘Prosperity Gospel’). Die vrou het nogsteeds nie haar nood vir Jesus en sy lewende water gesien nie (v.14).
Die oortuiging (v.16-20)
Jesus het nou haar gewete geteiken: Hy het haar gevra om haar man te roep (v.16). Haar gewete het haar gepla, omdat sy in seksuele sonde saam met ‘n man gebly het. Dadelik het sy haar sonde probeer toesmeer deur te sê: “Ek het nie ‘n man nie.” (v.17). Sy het nie die hele waarheid vertel nie. Sy het probeer om haar verlede en hede vir Hom wegsteek. Leer tog: daar kan geen verlossing wees, totdat jy nie jou sonde erken nie (Spreuke 28:13). Jesus het gekom om sondaars te red – nie self-regverdige mense wat sê dat alles reg is nie (sie Lukas 18:9-14).
Jesus het vir die vrou gewys dat seksuele losbandigheid (net soos drank, dwelms, en ander sondes) haar leeg laat. Sy het gedink: “Miskien sal hierdie die man wees wat my gelukkig maak?” Maar haar dors was nie geles nie. Sy was al 5 keer getroud en het, toe Jesus met haar praat, in seksuele sonde gelewe met ‘n man (v.17-18). Sy het uiteindelik erken dat dit so is, en het bely dat Jesus haar geheime denke en dade ken (v.19). Maar sy was nog nie gered nie. Om jou sonde te erken is nie genoeg nie – selfs al het jy trane daaroor. Ek het al baie keer gesien hoe mense huil wanneer ek met hulle die evangelie deel. Maar dan blý hulle ongered. 2 Korintiërs 7:10 sê: “Want die droefheid volgens die wil van God werk ‘n onberoulike bekering tot redding, maar die droefheid van die wêreld werk die dood.” Sommige mense huil, omdat die sonde hulle laat skuldig voel, en ander omdat hulle nie die gevolge van hulle sonde wil hê nie. Nog ánder huil omdat hulle jammer is hulle is uitgevang. Geeneen van hierdie dinge is ‘n plaasvervanger vir ware berou en bekering nie. Die vrou was nog nie gered nie.
Die vrou het die onderwerp van haar sonde na godsdiens toe verander (v.20). Sy het dit gedoen, omdat sy haar sonde wou ontduik. Sy het godsdiens as haar onderwerp gekies, omdat sy haar gewete wou sus. Baie mense werk so met godsdiens. Hulle woon kerk by, lees die Bybel, bid, gee tiendes, en doen ander godsdienstige dinge, om hulle gewete stil te maak (veral wanneer die sonde erg pla). Hulle dink dat hulle goeie dade die slegte dade sal uitkanselleer voor God. Ander mense sê net vir hulleself dat skuldgevoelens die gevolg van ‘n slegte selfbeeld is, en probeer hulle selfbeeld opbou. Ander drink of gebruik dwelms om van hulle gewete te ontsnap. Maar sodra die verdowingsmiddel uitgewerk het, sit hulle probleem lewensgroot voor hulle neuse, en hulle gewete pla hulle nogsteeds.
Die vrou het Jesus nodig gehad (soos sy uiteindelik besef het), want net Hy kan afreken met die oorsaak van ‘n skuldige gewete, naamlik die skuld self. Jesus het deur sy kruisdood die rekord van ons skuld afbetaal. Hy het die sondaar se skuld op Homself geneem en die straf daarvoor gedra. Hy is begrawe en het opgestaan uit die dood. Vir almal wat hulle bekeer en heelhartig op Hom alleen vertrou (nie op Jesus plus jou eie godsdienstige pogings nie), is daar vergifnis, lewe, en ‘n rein gewete. “hoeveel te meer sal die bloed van Christus, wat Homself deur die ewige Gees aan God sonder smet geoffer het, julle gewete reinig van dooie werke om die lewende God te dien… laat ons toetree met ‘n waaragtige hart in volle geloofsversekerdheid, die harte deur besprenkeling gereinig van ‘n slegte gewete en die liggaam gewas met rein water.” (Hebreërs 9:14, 10:22). Sonde sal jou siel uitdroog en kan nooit jou sielsdors les nie. Net Jesus kan. Vra Hom.
On Mei 2, 2013 Mei 2, 2013 By baptistekerkkemptonparkIn Christelike lewe,Spreuke,Verslawings,Versoeking
“20:1 Die wyn is ‘n spotter, en sterk drank ‘n lawaaimaker; en elkeen wat daardeur bedwelmd raak, is nie wys nie… 21:17 Wie van vrolikheid hou, is ‘n man van gebrek; hy wat van wyn en olie hou, sal nie ryk word nie…23:19 Hoor, my seun, en word wys, en rig jou hart reguit op die weg. 23:20 Wees nie onder die wynsuipers nie, onder die wat as vrate hulle hart ophaal. 23:21 Want ‘n drinker en ‘n vraat sal arm word, en slaperigheid laat stukkende klere dra…23:29 By wie is ‘Ag!’; by wie is ‘Wee my!’; by wie is getwis; by wie is geklaag; by wie is wonde sonder oorsaak; by wie is dofheid van oë? 23:30 By die wat láát opbly by die wyn, by die wat ingaan om gemengde drank te proe. 23:31 Kyk nie na die wyn as dit rooiagtig lyk, as dit sy glans gee in die beker, glad na binne gly nie: 23:32 op die end byt dit soos ‘n slang en spuug gif uit soos ‘n basilisk. 23:33 Jou oë sal vreemde dinge sien en jou hart verkeerde dinge spreek; 23:34 en jy sal wees soos een wat in die hart van die see lê en soos een wat op die top van die mas lê. 23:35 Hulle het my geslaan, sê jy dan, ek het geen pyn gevoel nie; hulle het my neergeslaan, ek het dit nie gemerk nie! 23:36 Wanneer sal ek wakker word? Dan sal ek dit weer opnuut soek…31:1 Die woorde van Lémuël, die koning van Massa, waarmee sy moeder hom vermaan het…31:4 Die konings, o Lémuël, die konings moet nie wyn drink nie, en die vorste moet nie sterk drank begeer nie; 31:5 anders drink hy en vergeet die insettinge en verdraai die reg van al die ellendiges. 31:6 Gee sterk drank aan hom wat wil ondergaan, en wyn aan die wat bitter bedroef is. 31:7 Laat hy drink en sy armoede vergeet en aan sy moeite nie meer dink nie.” (Spreuke).
Baie mense se oplossing vir drank en dwelms is soos iemand wat Peaceful Sleep spuit vir muskiete, maar nie die nes uitroei nie. Die Bybel wil die oorsaak van die probleem uitroei en nie maar net die simptome behandel nie. Hier is dan ‘n paar oorsake van die probleem:
‘n Gebrek aan wysheid (20:1).
Hedonisme: die soeke na plesier (21:17). Hierdie is die tipe persoon wat van een nagklub of partytjie na die volgende gaan.
‘n Vuil hart; ‘n hart wat nie op die regte pad is nie (23:19). Volgens Jesus kom alle sonde uit ons slegte harte uit (Markus 7:21-23).
Slegte vriende (23:20).
Ledigheid (23:30a). ‘n Mens kry die idee van iemand wat die hele dag in die kroeg deurbring. “Wee hulle wat vroeg in die môre klaarmaak om sterk drank na te jaag, wat in die nag láát opbly terwyl die wyn hulle verhit.” (Jesaja 5:11).
Nuuskierigheid. Op ‘n kort video het ek gesien hoe ‘n jong man vir ‘n 12-jarige seun dwelms gee om te rook. Toe die seun dit neem het al die jong manne hom geluk gewens. “Hou op om my geluk te wens,” het hy gesê, “ek probeer dit net hierdie een keer.” Almal het vir hom gelag. Hulle het geweet dat dié wat hierdie dwelm een keer gebruik, dadelik verslaaf sou wees. Moenie dink jy wil dit net een keer proe nie (23:30b). Jy mag dalk net vasgevang word in die strik.
Party mense drink, omdat hulle van hul sorge of armoede wil vergeet: “Gee sterk drank aan hom wat wil ondergaan, en wyn aan die wat bitter bedroef is. Laat hy drink en sy armoede vergeet en aan sy moeite nie meer dink nie.” (31:6-7). Sommige mense wat deur moeilike tye gaan bedwelm hulleself om te kalmeer, die pyn verlig, warm te slaap, of beter te voel.
Iemand wat dronk is lyk sotlik en tree so op. Dit is nie net dat hy met ander spot nie, maar dis asof die wyn met hom spot (20:1). Hy slinger rond en tree op soos ‘n idoot.
Bakleiery. Party veg met die vuis en slaan hulle vroue. Ander baklei met woorde. In 20:1 verwys ‘lawaaimaker’ presies hierna, en volgens 23:29 is ‘n bedwelmde persoon twisgierig. Geen wonder dat hy wonde sonder oorsaak het nie.
‘n Gebrek aan selfbeheersing. Iemand wat dronk is of dwelms gebruik strompel, raak hoog, of sukkel om te bestuur. Die middel lei hom (20:1). Hier is hoe jy kan weet of jy te veel gedrink het: Is jy jouself? Is jy snaakser of meer aggressief as gewoonlik? Sing jy nonsens? Voel jy meer ontspanne as gewoonlik?
Jy het geen skaamte nie, maar sal ‘n groot geraas maak (20:1). Of jy sal jou naakte ontbloot: “Maar toe hy van die wyn gedrink het, het hy dronk geword en naak in sy tent gelê.” (Genesis 9:21).
Armoede: “hy wat van wyn en olie hou, sal nie ryk word nie…Want ‘n drinker en ‘n vraat sal arm word, en slaperigheid laat stukkende klere dra.” (21:17, 23:21). Drank en dwelms is nie goedkoop nie. Ek weet van iemand wat R1000 per dag aan dwelms spandeer het. Daar is mense wat eerder hulle verdowingsmiddels sal koop as om kos en klere te koop; as om hulle huur te betaal. Wanneer hulle besope is slaap hulle te veel. Gevolglik werk hulle nie en het hulle ook nie geld om kos te koop nie. Natuurlik is daar mense wat baie drink of dwelms gebruik, maar nogsteeds ryk is. Maar uiteindelik sal hulle vir ewig arm wees in die hel (Lukas 16:19-31).
In 23:29 praat Salomo van “Wee!” Oordeel, moles, ondergang, die hel. “Wee hulle wat helde is om wyn te drink en wakker manne om sterk drank te meng” (Jesaja 5:22). Die Nuwe Testament lys “dronkenskap” as ‘n werk van die vlees en sê “dat die wat sulke dinge doen, die koninkryk van God nie sal beërwe nie.” (Galasiërs 5:21).
Hartseer. Dit is wat met “Ag!” bedoel word (23:29). ‘n Man wat ek ken het alles verloor en op straat beland as gevolg van sy verslawing aan drank. ‘n Ander se huwelik is daarmee heen deur dwelms. Hulle het hierdie hartseer oor hulleself gebring.
Siekte en pyn. Die persone het dowwe of rooi oë, en voel babbalas of naar: “…by wie is wonde sonder oorsaak; by wie is dofheid van oë?…op die end byt dit soos ‘n slang en spuug gif uit soos ‘n basilisk…en jy sal wees soos een wat in die hart van die see lê en soos een wat op die top van die mas lê. Hulle het my geslaan, sê jy dan, ek het geen pyn gevoel nie; hulle het my neergeslaan, ek het dit nie gemerk nie! (23:29, 32, 34-35). Hierdie verse herinner my aan iets wat met my beste vriend gebeur het. ‘n Nagadder het hom gepik. ‘n Tyd vroeër het hy sy vinger met ‘n haelgeweer afgeskiet. Hy sê dat die slangbyt baie erger was as die geweerskoot. En dít is wat uiteindelik met die verslaafde sal gebeur: die middel sal soos slanggif in sy liggaam wees. Hy sal wees soos iemand wat seesiek word. Hy sal by tye so naar word dat hy wens hy gaan dood. Maar omdat hy in sy besopenheid nie enige pyn voel nie, sal hy nóg soek (soos my dogter wat by die tandarts was, geen pyn gevoel het nie, en haar lip stukkend gebyt het. Toe die gevoel terugkom, het sy baie pyn gehad). Die dronkaard sal bewus wees van die pyn wanneer die middel uitwerk. Dan sal hy weet hy is geslaan. En uiteindelik sal die newe-effekte geweldige pyn veroorsaak
Die dood. Op ‘n natuurfilm wat ek gesien het, het ‘n kobra ‘n leeuwyfie en haar welpies gepik. Die welpies is dood en die leeu was vir ‘n week dodelik siek. Só sal dit wees met iemand wat aan hierdie middele verslaaf is. My vrou ken iemand wat dood is van drank en ek iemand wat dood is van dwelms. Vir die verslaafde het dinge goed begin. Maar dit het sleg geëindig – bitter sleg.
Hallusinasie. Jy sien dinge wat nie daar is nie. Jou sintuie bedrieg jou. “Jou oë sal vreemde dinge sien” (23:33a).
Jy sal dinge sê wat jy berou: “jou hart verkeerde dinge spreek” (23:33b). Onder die invloed van sterk medikasie het een vrou verskriklike dinge vir ‘n ander gesê. En met dwelms en alkohol is dit dieselfde. Wat ‘n persoon sê wanneer hy dronk of bedwelmd is, wys vir jou wat regtig in sy hart is.
Vergeetagtigheid. In 23:35 kry ‘n mens die idee dat die dronk persoon nie mooi kan onthou wat gebeur het nie. In 31:4-5 is dit duidelik dat vergeetagtigheid een van die gevolge van hierdie sonde is: “Die konings, o Lémuël, die konings moet nie wyn drink nie, en die vorste moet nie sterk drank begeer nie; anders drink hy en vergeet die insettinge en verdraai die reg van al die ellendiges.” Dronkenskap neem jou verstand weg (sien Hosea 4:11). Die drank en dwelmslaaf vergeet hoe erg sy probleem eintlik is. Daarom doen hy dit weer.
Verslawing (23:35-36). Die persoon word geslaan, maar doen dit weer. En weer. En weer. “Al stamp jy die sot in ‘n stampblok tussen graankorrels met ‘n stamper, sy sotheid sal nie van hom wyk nie.” (27:22). Die dronkaard kan pap geslaan word. Tog sal hy terugkeer na sy sotheid, net soos ‘n hond terugkeer na sy eie uitbraaksel (26:11).
Onreg. ‘n Dronk leier sal omkoop geld vat, of in sy bedwelmde toestand wette verander (31:4-5, Jesaja 28:7). Verslawing beïnvloed nie net jouself nie, maar ook ander rondom jou. By ‘n restaurant het ek gehoor hoe ‘n voorskoolse seuntjie vieslike taal gebruik. Sy ma het omgevlieg: “Moenie so lelik praat nie! Waar hoor jy dit?” “By julle,” het hy geantwoord. “Dis nie ‘n verskoning nie,” het sy ma gesê. Moenie so wees wanneer dit by drank en dwelms kom nie. Stel ‘n voorbeeld.
Berou. Die koning wat dronk is verander wette (31:4-5). Wanneer hy tot sy sinne kom, besef hy wat hy gedoen het. Maar dan is dit te laat. Iemand wat dronk bestuur en ‘n kind dood ry, beland in die tronk. Dis amper soos Lot wat dronk was en sy dogters swanger gemaak het (sien Genesis 19). Moenie onverantwoordelik wees nie. Spyt kom altyd te laat.
Moenie tevrede wees met tweede klas plesiere nie (21:17): “Want my volk het twee verkeerde dinge gedoen: My, die fontein van lewende water, het hulle verlaat om vir hulle reënbakke uit te kap, gebarste reënbakke wat geen water hou nie.” Soek ware en blywende plesier: “maar elkeen wat drink van die water wat Ek hom sal gee, sal in ewigheid nooit dors kry nie, maar die water wat Ek hom sal gee, sal in hom word ‘n fontein van water wat opspring tot in die ewige lewe.” (Johannes 4:14). Pasop vir die wêreld wat hedonisme aanmoedig; wat vir jou sê dat die een of die ander ding vreugde vir jou sal bring. As jy alewig plesier najaag, sal jy uiteindelik ja sê vir die hoogste plesier wat die wêreld jou kan bied: immorele seks, drank en dwelms.
Wees gehoorsaam uit die hart: “Hoor, my seun, en word wys, en rig jou hart reguit op die weg.” (23:19). Toe ek in die laerskool was het my ma my gewaarsku om nie te rook as ek in die hoërskool kom nie. Ek het nooit gerook nie. Waarsku jou kinders: “Die woorde van Lémuël, die koning van Massa, waarmee sy moeder hom vermaan het” (31:1). As jy weergebore word en jou natuur verander word, sal jy weerstand kan bied. Dit is immers uit die hart wat ons sondige begeertes en dade kom (4:23). As jy nuwe begeertes het, sal jou dade ook verander. Paulus se raad is: “Moenie dronk word van wyn nie—daarin is losbandigheid; maar word met die Gees vervul.” (Efesiërs 5:18). As die Heilige Gees in jou is sal jy selfbeheersing kan toepas (Galasiërs 5:23). Hoe kan jy weergebore word? Deur die Woord van God; die evangelie. Die evangelie is die goeie nuus dat God helverdiende sondaars vergewe en vir ewig sy kinders maak. God is heilig en haat jou selfsugtige sonde van drank en dwelmverslawing. Hy haat die sonde wat jy elke dag in jou woorde, gedagtes, en optrede doen. Omdat jy in jou hart en uit vrye keuse ‘n sondaar is, verdien jy sy straf. Hy het jou liefgehad en ‘n plan gemaak om jou te verlos. In Christus het Hy aarde toe gekom en ‘n mens geword. Hy het die wet volmaak gehoorsaam in jou plek (Hy het nooit dronk geword nie, alhoewel mense Hom daarvan beskuldig het). Hy het die straf vir jou sonde op Homself geneem aan die kruis. Op die derde dag het Hy opgestaan uit die dood. Hy is gewillig en instaat om almal te red wat deur geloof na Hom toe kom. As jy met jou hele hart vertrou op Wie Hy is en wat Hy gedoen het, sal jy gered word. Moenie op jou werke vertrou nie (jou sonde verdoem jou al klaar). Vertrou op Hom alleen. Bekeer jou van jou sonde. Hou op daarmee, haat dit en kry berou daaroor. Vra dat die Here jou help om dit met ‘n gewillige hart te doen. Hy sal. Ouers: jy het ‘n verantwoordelikheid om dit vir jou kinders te leer, sodat hulle vry kan kom uit die strik van sonde.
Raak ontslae van jou slegte vriende: “Wees nie onder die wynsuipers nie, onder die wat as vrate hulle hart ophaal.” (23:20). “Gaan met die wyse om, dan word jy wys; maar hy wat met dwase verkeer, versleg.” (13:20). “Moenie dwaal nie; slegte gesprekke bederf goeie sedes.” (1 Korintiërs 15:33). In eenvoudige Afrikaans sê die laasgenoemde vers: Jy flous jouself as jy dink dat jý die uitsondering op die reël is; dat jý slegte vriende kan hê en nie beïnvloed sal word nie. Jy sal. Die goeie waardes wat jou ouers jou geleer het sal daarmee heen wees.
Verwyder jouself van die versoeking. Moenie soos Eva kyk hoe mooi die vrug is, en dink jy kan die versoeking weerstaan nie. Moenie soos Mowgli van The Jungle Book in Ka (die slang) se oë kyk nie; jy sal gehipnotiseer word. Salomo sê: “Kyk nie na die wyn as dit rooiagtig lyk, as dit sy glans gee in die beker, glad na binne gly nie” (23:31). My vriend het ‘n dronkaard gehelp om R4000 se drank in die bad uit te gooi. Moenie eers verby die drankwinkel ry of na die dwelmmiddel kyk nie. As jy sê: “Ek sal net een slukkie neem”, mag dit te laat wees. Die Skrif sê: “Laat ons welvoeglik wandel soos in die dag, nie in brassery en dronkenskap, nie in ontug en ongebondenheid, nie in twis en nydigheid nie. Maar beklee julle met die Here Jesus Christus, en maak geen voorsorg vir die vlees om sy begeerlikhede te bevredig nie.” (Romeine 13:13-14). In John Owen se bekende woorde: “Vernietig sonde of dit sal jou vernietig.” Jesus het gekom om verslaafdes vry te maak; om die mag van die sterkste sonde te breek: “En julle sal die waarheid ken, en die waarheid sal julle vrymaak…Jesus antwoord hulle: Voorwaar, voorwaar Ek sê vir julle dat elkeen wat die sonde doen, ‘n dienskneg van die sonde is…As die Seun julle dan vrygemaak het, sal julle waarlik vry wees.” (Johannes 8:32, 34, 36). “Vir hierdie doel het die Seun van God verskyn, om die werke van die duiwel te verbreek.” (1 Johannes 3:8).
“Die wat in duisternis en doodskaduwee gesit het, gevang in ellende en ysters – omdat hulle wederstrewig was teen die woorde van God en die raad van die Allerhoogste verwerp het, het Hy hulle hart deur moeite verneder; hulle het gestruikel, en daar was geen helper nie. Toe het hulle die Here aangeroep in hul benoudheid; uit hul angste het Hy hulle verlos. Hy het hulle uit duisternis en doodskaduwee laat uitgaan en hulle bande verbreek. Laat hulle die Here loof om sy goedertierenheid en om sy wonderdade aan die mensekinders; want Hy het koperdeure verbreek en ystergrendels stukkend geslaan.” (Psalm 107:10-16).
In Kaapstad se Goedehoop Kasteel is daar ‘n tronksel wat die donker gat genoem word. Vyande wat nie wou praat nie is eers in ‘n ander vertrek gemartel. Indien hulle daarna nogsteeds nie wou praat nie, is hulle vir 24 uur in die donker gat toegesluit. Toe ek die kasteel besoek het is die deur vir minder as ‘n minuut toegemaak – dis ‘n aardige gevoel. [a] Waar hul was. Die Israeliete het ‘n duisternis van slawerny ondervind. ‘n Duisternis waarin jy niks kan doen nie behalwe sit. Spreekwoordelik was hulle in ysterkettings. Hulle was depressief. Hulle was in die vallei van doodskaduwee. Dít is hoe v.10-12 dit beskryf: “Die wat in duisternis en doodskaduwee gesit het, gevang in ellende en ysters – omdat hulle wederstrewig was teen die woorde van God en die raad van die Allerhoogste verwerp het, het Hy hulle hart deur moeite verneder; hulle het gestruikel, en daar was geen helper nie.” Toe hulle in Egipte was het die verdrukking intens toegeneem (sien Eksodus 1:8-14, 2:23, 5:6-19). Hulle was soos Simson in koperkettings sonder hare – hy kon homself nie bevry nie (Rigters 16:21). Of soos Dawid in die vallei van doodskaduwee – ‘n plek van vrees en gevaar (Psalm 23:4). Jeremia se houtjuk kon gebreek word – sy ysterjuk kon nie (Jeremia 28:1-17). Israel het ‘n ysterjuk om hulle nekke gehad. Hulle duisternis was soos die duisternis van ‘n graf; soos die kettings en duisternis van die hel self (Psalm 143:3, Matteus 22:13).
‘n Aantal jaar gelede was daar ‘n groot ongeluk buite Nelspruit wat vyf skoliere se lewens geeïs het. Een van die passasiers was nie opslag dood nie. Hy het teen die bult uitgekruip om langs die pad hulp te soek. In die donker van die nag kon niemand hom sien nie. Toe iemand hom uiteindelik gekry het was dit te laat. ‘n Kort ruk later het hy in die hospitaal gesterf. Israel was so. Daar was geen hulp in hulle ellende nie (v.12).
Hoekom is hulle so verdruk? Die rede is in v.11: “omdat hulle wederstrewig was teen die woorde van God en die raad van die Allerhoogste verwerp het”. Soos Pilgrim’s Progress se karakters deur hulle sonde in die Kasteel van Vertwyfeling beland het, het Israel deur hulle sonde in slawerny beland. En dit het begin kort nadat hulle ‘n nasie geword het. In die woestyn het hulle weer en weer teen die Here gemurmureer. God se eie getuinis is: “Dink daaraan, vergeet nie hoe jy die Here jou God in die woestyn vertoorn het nie; van die dag af dat jy uit Egipteland uitgetrek het, totdat julle by hierdie plek gekom het, was julle wederstrewig teen die Here.” (Deuteronomium 9:7). “Hoe dikwels was hulle wederstrewig teen Hom in die woestyn, het hulle Hom gegrief in die wildernis” (Psalm 78:40). Toe Israel in die Beloofde Land gevestig is het hulle begin om afgode te dien. Een profeet na ‘n ander het hulle gewaarsku om na die Here toe terug te draai. Maar hulle wou “…al my raad nie opgevolg en van my teregwysing nie…geweet het nie” (Spreuke 1:25). Saam met die dwase seun van Spreuke 5:12 sou hulle kon sê: “…Hoe het ek die tug gehaat en my hart die kastyding versmaad”.
Is jy soos Israel? Jy doen wat jý wil op die Hére se dag? Jy is cheeky met jou ouers en steur jou nie aan hulle bevele nie? Jy is homoseksueel en probeer jou perverse gedrag uit die Bybel regverdig? Jy slaap saam met iemand met wie jy nie getroud is nie? Jy kyk pornografie? Jou groot doel in die lewe is op geld te hê en om goed te koop? Enige ander sonde waaroor jou gewete jou ry? God sal jou verdruk met die swaar kettings, sodat jy depressief word. En daar sal geen hulp wees nie (v.10-12). [Laat ek gou wees om by te voeg dat nie alle verdrukking noodwendig ‘n straf vir jou sonde is nie].
[b] Wat God gedoen het. God het hulle verlos uit duisternis en hul kettings gebreek (v.13-14, 16) – soos Moses die kliptafels teen die berg gebreek het, soos Hiskia die afgodspilare in stukke gebreek het, soos ‘n houtskip teen ‘n rots vernietig word, soos Simson nuwe toue in ‘n japtrap breek. God het dit deur Koning Kores van Persië gedoen, want dit is hý wat die Israeliete uit slawerny bevry het: “So sê die Here aan sy gesalfde, aan Kores, wie se regterhand Ek gevat het om nasies voor hom neer te werp, terwyl Ek die lendene van konings losgord; om voor hom deure oop te maak, en poorte sal nie gesluit bly nie: Ek self sal voor jou uit gaan en hoogtes gelykmaak; koperdeure sal Ek verbreek en ystergrendels stukkend slaan.” (Jesaja 45:1-2).
Sit jy in die tronk van sonde, geboei met die kettings van verslawing? Roep tot God (v.13a). Moenie dwaas wees soos Koning Asa en jouself probeer uithelp nie (2 Kronieke 16:12). As die tralies en deure van hout gemaak was, was daar hoop. Maar jou sonde is sterker as dit: die deure is van koper en die kettings van yster – net God kan dit stukkend slaan (v.14, 16). Net Jesus kan jou help, sodat jy saam met die profeet kan sê: “Wees nie bly oor my nie, o my vyandin! Al het ek geval, ek staan weer op; al sit ek in duisternis, die Here is ‘n lig vir my.” (Miga 7:8). Jesus het gekom “om blinde oë te open; om gevangenes uit die kerker uit te lei, uit die gevangenis diegene wat in die duisternis sit.” (Jesaja 42:7); “om te skyn oor die wat in duisternis en doodskaduwee sit, om ons voete na die pad van vrede te rig.” (Lukas 1:79); “om aan gevangenes vrylating te verkondig en aan blindes herstel van gesig; om die wat gebroke is, in vryheid weg te stuur” (Lukas 4:18). Hy is die Lig van die wêreld (Johannes 8:12). Deur die verkondiging van die evangelie bring Hy mense van die duisternis na die lig (Handelinge 26:18, Kolossense 1:12-13). Deur die waarheid van sy evangelie maak Hy ons vry en verwyder Hy die ysterjuk van sonde (Matteus 11:28-30, Johannes 8:32-36). Jou verslawing van kos, pornografie, seks, drank, dwelms, en enigiets anders is nie te groot vir Hom om te breek nie (v.16). As Jesus jou vrygemaak het is jy nie meer ‘n slaaf van sonde nie, maar het jy ‘n nuwe meester. Wat Paulus in Romeine 6:14 geskryf het is waar van jou: “Want die sonde sal oor julle nie heers nie; want julle is nie onder die wet nie, maar onder die genade.”
[c] Wat hul reaksie was. Hulle het God vir sy liefde en verlossing gedank (v.15). En ons moet dieselfde doen. Saam met Charles Wesley moet ons sing:
Moenie soos Eyore (die donkie in Whinnie-the-Pooh) wees wat net altyd die donker kant van dinge sien nie. Sien die lig aan die einde van die tonnel. Kyk verby jou sonde en sien die kruis. In Edward Welch se woorde: “for every one look at your sin, take ten looks at Christ.” (Addictions: a banquet in the grave; P&R Publishing; PHILLIPSBURG; 2001; p.40).